 NA MASHIRIKA KAMPALA, UGANDA RAIS Yoweri Museveni wa Uganda ameondoa marufuku yote ya usafiri yaliyokuwa yamewekwa katika sehemu kadhaa nchini humo kudhibiti maradhi ya Ebola. Rais Museveni alisema taifa hilo limepiga hatua kubwa katika kukabili maradhi hayo hatari. Aliondoa marufuku hayo katika wilaya ya Mubende, iliyorekodi visa 66 na vifo 29. Eneo lingine ni wilaya ya Kassanda, ambayo lilirekodi visa 49 na vifo 21. Mubende ndiyo ilishuhudia idadi kubwa zaidi ya maambukizi na maafa. “Kwa sasa, hakuna visa vyovyote vya maambukizi. Hakuna wagonjwa wanaofuatiliwa kubaini ikiwa wameambukizwa au walio katika karantini. Tunapiga hatua kubwa,” akasema Museveni kwenye taarifa Jumapili. Maafisa wa serikali walithibitisha kisa cha kwanza Septemba, ambapo walisema virusi hivyo vilikuwa aina ya Sudan. Maradhi hayo husababisha maafa ya kati ya robo na thuluthi mbili ya watu walioambukizwa. Maradhi hayo hayana tiba wala chanjo iliyothibitishwa na wanasayansi. Oktoba, serikali ya Uganda iliweka marufuku ya usafiri na kafyu ya usiku. Serikali pia ilifunga maeneo ya kuabudia na burudani. Hata hivyo, mapema mwezi huu – Desemba – serikali hiyo ilisema imemruhusu mwathiriwa wa mwisho wa maradhi hayo kuondoka hospitalini. Ebola huwa inamfanya mwathiriwa kutapika, kuvunja damu na kuendesha. Maradhi hayo huwa yanasambazwa kupitia majimaji ya mwili ya mwathiriwa. Wakati mwingine, virusi hivyo vinaweza pia kusambaa katika macho na akili. Ili kukabili kuenea kwa virusi hivyo, Rais Museveni alitangaza kufungwa kwa shule zote nchini humo, kama alivyofanya 2020 kukabili kuenea kwa virusi vya Covid-19. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  